**Ministru kabineta noteikumu projekta “Kārtība, kādā kredītiestāde, krājaizdevu sabiedrība, un maksājumu pakalpojumu sniedzējs sniedz informāciju kontu reģistram un kontu reģistra lietotāji saņem kontu reģistra informāciju” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atbilstoši Kontu reģistra likuma 5.panta desmitajā daļā un 8.panta otrajā daļā noteiktajam, ir paredzēts izdot Ministru kabineta noteikumus, kas paredz kārtību, kādā kredītiestāde, krājaizdevu sabiedrība, un maksājumu pakalpojumu sniedzējs sniedz informāciju kontu reģistram un kontu reģistra lietotāji saņem kontu reģistra informāciju. Ministru kabineta noteikumos paredzēta:   * 1. kārtība, kādā kredītiestādes, krājaizdevu sabiedrības un maksājumu pakalpojumu sniedzēji iesniedz kontu reģistrā ziņas par pieprasījuma noguldījumu un maksājumu kontiem;   2. kārtību, kādā reģistra informācijas lietotāji pieprasa un saņem un reģistra pārzinis atsakās sniegt reģistrā iekļautās ziņas;   3. kārtību, kādā reģistra pārzinis pārbauda reģistra informācijas lietotāju darbības atbilstību reģistra darbību regulējošu normatīvo aktu prasībām;   4. reģistra informācijas lietotāja saņemamās elektroniskās informācijas apjomu un glabāšanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015.gada 20.maijā tika publicēta Eiropas Parlamenta un Padomes Direktīva (ES) 2015/849 (2015.gada 20.maijs) par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai (AML IV direktīva) ar transponēšanas termiņu 2017.gada 26.jūnijs. Eiropas Komisija 2016.gada 6.jūlijā ir publicējusi priekšlikumu Eiropas Parlamenta un Padomes direktīvai ar kuru tiek grozīta direktīva  2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai un ar kuru groza direktīvu 2009/101/EC (AML IV direktīvas grozījumu priekšlikums 2016/0208 (COD)). Sākotnējā AML IV direktīvas grozījumu priekšlikumā 2016/0208 (COD) iekļautais transponēšanas termiņš bija noteikts 2017.gada 1.janvāris. Šobrīd AML IV direktīvas grozījumu priekšlikuma 2016/0208 (COD) izskatīšana ir aizkavējusies un tas atrodas izskatīšanā Eiropas Parlamentā.  2016.gada 23.novembrī Saeima ir pieņēmusi Kontu reģistra likumu, kurš stāsies spēka 2017.gada 1.jūlijā un nodrošinās tiesisko ietvaru kontu reģistra (turpmāk – reģistrs) darbībai, lai īstenotu šādus reģistra izveides un darbības mērķus:  1) novērstu Latvijas un starptautiskās finanšu sistēmas izmantošanu noziedzīgās darbībās, tai skaitā noziedzīgi iegūtu līdzekļu legalizācijai, terorisma finansēšanai, masveida iznīcināšanas ieroču izgatavošanas, glabāšanas, pārvietošanas, lietošanas un izplatīšanas finansēšanai, un nodrošinātu starptautisko sadarbību šajā jomā;  2) aizsargātu valsts un sabiedrisko drošību;  3) sekmētu noziedzīgu nodarījumu izmeklēšanu, kriminālvajāšanu un krimināllietu iztiesāšanu;  4) nodrošinātu valsts institūcijām un amatpersonām iespējas saņemt informāciju, kas nepieciešama Kontu reģistra likumā noteikto valsts pārvaldes uzdevumu izpildei;  5) nodrošinātu efektīvu nodokļu administrēšanas sistēmas darbību.  Kontu reģistra lietotājiem Kontu reģistra likumā ir paredzētas tiesības izmantot Kontu reģistrā iekļautās ziņas šādiem datu apstrādes mērķiem:  1) Noziedzīgi iegūtu līdzekļu legalizēšanas novēršanas dienestam — [Noziedzīgi iegūtu līdzekļu legalizācijas un terorisma finansēšanas novēršanas likumā](https://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums) noteikto funkciju veikšanai, tai skaitā starptautiskās sadarbības nodrošināšanai ar ārvalstu pilnvarotajām iestādēm, lai novērstu noziedzīgi iegūtu līdzekļu legalizāciju un ar to saistīto noziedzīgo nodarījumu, terorisma, masveida iznīcināšanas ieroču izgatavošanas, glabāšanas, pārvietošanas, lietošanas un izplatīšanas finansēšanu;  2) operatīvās darbības subjektiem — operatīvo darbību veikšanai operatīvās uzskaites lietā;  3) izmeklēšanas iestādēm — izmeklēšanas darbību veikšanai pirmstiesas kriminālprocesā;  4) Finanšu un kapitāla tirgus komisijai — normatīvajos aktos noteikto uzraudzības funkciju izpildei;  5) Valsts ieņēmumu dienestam — lai piemērotu izpildes nodrošinājuma līdzekļus, veiktu piedziņu bezstrīda kārtībā, daļēji vai pilnīgi apturētu norēķinu operācijas, plānotu un nodrošinātu nodokļu kontroles pasākumus, plānotu nodokļu administrēšanu, atmaksātu valsts budžetā pārmaksātos vai nepareizi iemaksātos valsts nodokļus, nodevas un ar tiem saistītos maksājumus, kā arī naudas soda summas, atmaksātu nepareizi piedzītās summas, administratīvajā procesā un administratīvo pārkāpumu procesā noskaidrotu informāciju par konta esību;  6) tiesām — to lietvedībā esošo lietu ietvaros;  7) prokuratūrai — pirmstiesas kriminālprocesā, normatīvajos aktos noteiktajos gadījumos personu un valsts tiesību un likumīgo interešu aizsardzībai un valsts apsūdzības uzturēšanai tiesā;  8) Korupcijas novēršanas un apkarošanas birojam — lai nodrošinātu likumā "[Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba)" valsts amatpersonām noteikto ierobežojumu ievērošanas kontroli, kā arī [Politisko organizāciju (partiju) finansēšanas likuma](https://likumi.lv/ta/id/36189-politisko-organizaciju-partiju-finansesanas-likums) ievērošanas kontroli;  9) zvērinātiem tiesu izpildītājiem — normatīvajos aktos noteikto pienākumu izpildei izpildu lietas ietvaros, kā arī mantojuma apsardzībai un mantojuma saraksta sastādīšanai, mantas aprakstes veikšanai mantas dalīšanas nolūkā;  10) zvērinātiem notāriem, bāriņtiesām — normatīvajos aktos noteikto pienākumu izpildei mantojuma apsardzībai un mantojuma saraksta sastādīšanai;  11) Latvijas Bankai — tai normatīvajos aktos paredzēto statistikas un analītisko uzdevumu izpildei.  Atbilstoši Kontu reģistra likuma 5.pantā desmitajā daļā un 8.panta otrajā daļā noteiktajam Ministru kabinets līdz 2017.gada 1.februārim izstrādā noteikumu projektu, kas paredz kārtību, kādā kredītiestāde, krājaizdevu sabiedrība vai maksājumu pakalpojumu sniedzējs kontu reģistram sniedz ziņas, kā arī kārtību, kādā kontu reģistra lietotāji saņem kontu reģistrā iekļautās ziņas, kā arī, kādā kontu reģistra pārzinis atsakās sniegt reģistrā iekļautās ziņas, kārtību, kādā reģistra pārzinis pārbauda reģistra informācijas lietotāju darbības atbilstību reģistra darbību regulējošu normatīvo aktu prasībām, kā arī reģistra informācijas lietotāja saņemamās elektroniskās informācijas apjomu un glabāšanas kārtību.  Ministru kabineta noteikumu projekts “Kārtība, kādā kredītiestāde, krājaizdevu sabiedrība, un maksājumu pakalpojumu sniedzējs sniedz informāciju kontu reģistram un kontu reģistra lietotāji saņem kontu reģistra informāciju” (turpmāk- Ministru kabineta noteikumu projekts) paredz, ka ziņu sniedzējs, kas ir kredītiestādes, maksājumu pakalpojumu sniedzēji un krājaizdevu sabiedrības, sniedz ziņas iekļaušanai kontu reģistrā Ministru kabineta noteikumu projektā paredzētajā apjomā un kārtībā. Kredītiestāžu, krājaizdevu sabiedrību un maksājumu pakalpojumu sniedzēju sniedzamo ziņu apjoms iekļaušanai kontu reģistrā noteikts Kontu reģistra likuma 5.panta otrajā daļā. Saskaņā ar Kontu reģistra likuma 5.panta otrajā daļā noteikto, ziņu sniedzējs sniedz šādas ziņas:   1. ziņas par ziņu sniedzēju, kurā atvērts pieprasījuma noguldījuma vai maksājumu konts; 2. par konta turētāju — fizisko personu, kas ir Latvijas Republikas rezidents, — vārds, uzvārds, personas kods, konta numurs, konta atvēršanas un slēgšanas datums; 3. par konta turētāju — fizisko personu, kas ir Latvijas Republikas nerezidents, — vārds, uzvārds, dzimšanas datums, personu apliecinoša dokumenta numurs un izsniedzējas valsts nosaukums, konta numurs, konta atvēršanas un slēgšanas datums; 4. par konta turētāju — juridisko personu, kas ir Latvijas Republikas rezidents vai nerezidenta pastāvīgā pārstāvniecība Latvijā, — nosaukums, reģistrācijas numurs, konta numurs, konta atvēršanas un slēgšanas datums; 5. par konta turētāju — juridisko personu, kas ir Latvijas Republikas nerezidents, — nosaukums, reģistrācijas numurs, reģistrācijas valsts nosaukums, konta numurs, konta atvēršanas un slēgšanas datums.   Attiecībā uz kontu veidu, Kontu reģistra likums paredz sniegt informāciju par kredītiestādē, krājaizdevu sabiedrībā un maksājumu pakalpojumu sniedzējā (Maksājumu pakalpojumu un elektroniskās naudas likuma izpratnē) atvērtu pieprasījuma noguldījuma vai maksājumu kontu.  Saskaņā ar Maksājumu pakalpojumu un elektroniskās naudas likuma  44.1panta pirmajā daļā noteikto, ziņas par klientu un tā maksājumu kontu (izņemot elektroniskās naudas kontu) Valsts ieņēmumu dienestam kā kontu reģistra pārzinim sniedzamas atbilstoši [Kontu reģistra likumā](https://likumi.lv/ta/id/287271-kontu-registra-likums) noteiktajam apjomam un kārtībai. Maksājumu pakalpojumu sniedzējam, kas noteikts Maksājumu pakalpojumu un elektroniskās naudas likuma 2.panta otrās daļas 2., 3., 4., 7. un 8.punktā, ir pienākums sniegt šīs ziņas par fizisku un juridisku personu atvērtajiem maksājumu kontiem (izņemot elektroniskās naudas kontus). Maksājumu pakalpojumu un elektroniskās naudas likuma 44.1panta pirmās daļas regulējums pieņemts Saeimā 2016.gada 23.novembrī un stāsies spēkā 2017.gada 1.jūlijā. Atbilstoši Grozījumiem Kredītiestāžu likumā, kas Saeimā tika pieņemti 2016.gada 23.novembrī, un kuri stājās spēkā ar 2017.gada 1.janvāri, ar kuriem Kredītiestāžu likums tika papildināts ar 63.2pantu, papildus Kredītiestāžu likuma 63.panta pirmajā daļā noteiktajam ziņas par klientu un tā kontu Valsts ieņēmumu dienestam kā kontu reģistra pārzinim sniedzamas atbilstoši [Kontu reģistra likumā](https://likumi.lv/ta/id/287271-kontu-registra-likums) noteiktajam apjomam un kārtībai. Kredītiestādei ir pienākums sniegt šīs ziņas par fiziskajām un juridiskajām personām un to pieprasījuma noguldījumu un maksājumu kontiem. Ja ir pieņemts lēmums par ziņu sniedzēja reorganizāciju, ziņu sniedzējs sniedz ziņas kontu reģistram līdz ziņu sniedzēja reorganizācijas procesa pabeigšanai, tajā skaitā, sniedzot informāciju par kontu slēgšanu reorganizācijas procesā. Ja reorganizācijas procesā ziņu sniedzējs tiek likvidēts, tad ziņu sniedzējs sniedz ziņas līdz likvidācijas procesa pabeigšanai, un, ja ziņu sniedzējs piecu gadu periodā pēc ziņu sniedzēja likvidācijas pabeigšanas nav sniedzis ziņas par atvērto kontu slēgšanu, Valsts ieņēmumu dienests dzēš kontu reģistrā iekļautās ziņas par likvidētā ziņu sniedzēja atvērtajiem kontiem.  Ziņu sniedzējs sniedz ziņas Valsts ieņēmumu dienestam kā kontu reģistra pārzinim, izmantojot Valsts reģionālās attīstības aģentūras Valsts informācijas sistēmu savietotāja datu izplatīšanas tīklu, izmantojot Extensible Markup Language (turpmāk- XML) shēmas.  Valsts ieņēmumu dienests kā kontu reģistra pārzinis publicē XML shēmas struktūru, kādā ziņu sniedzējs iesniedz ziņas iekļaušanai kontu reģistrā, Valsts reģionālās attīstības aģentūras pārziņā esošajā Valsts informācijas sistēmu savietotāja XML shēmu katalogā (<https://lvp.viss.gov.lv/RC.WebApp/>), kā arī Valsts ieņēmumu dienests publicē valsts informācijas sistēmu savietotāja datu izplatīšanas tīkla Valsts ieņēmumu dienesta kanāla nosaukumu Valsts ieņēmumu dienesta mājas lapā internetā līdz 2017.gada 5.maijam.  Ziņu sniegšanas testa režīmā ziņu sniedzējs un Valsts ieņēmumu dienests apstiprina ziņu sniedzēja datu pieejamību.  Pēc ziņu ievietošanas Valsts ieņēmumu dienesta kā kontu reģistra pārziņa uzturētajā datu sistēmā, Valsts ieņēmumu dienests izsniedz kontu reģistra lietotājiem un kontu reģistra lietotāji, izmantojot XML shēmas struktūru, saņem kontu reģistrā iekļautās ziņas Ministru kabineta noteikumu projektā noteiktajā apjomā.  Atbilstoši Kontu reģistra likuma 5.panta ceturtajai daļai ziņu sniedzējs ziņas kontu reģistram sniedz, ja kontu atver vai slēdz, vai arī kad ziņu sniedzējam ir tapušas zināmas izmaiņas Kontu reģistra 5.panta otrajā vai trešajā daļā minētajos un ar fizisku vai juridisku personu saistītajos datos. Tas nozīmē, ka ziņas kontu reģistram nav jāsniedz, ja nav iestājušies Kontu reģistra 5.panta ceturtajā daļā minētie apstākļi.  Ja ir pieņemts lēmums par ziņu sniedzēja reorganizāciju, ziņu sniedzējs sniedz ziņas reģistram līdz ziņu sniedzēja reorganizācijas procesa pabeigšanai, tajā skaitā sniedzot informāciju par kontu slēgšanu reorganizācijas procesā. Ziņu sniedzējs, kas izveidots reorganizācijas procesa rezultātā, papildus ziņām reģistram sniedz informāciju, ka konts, par kuru tiek sniegtas ziņas, ir pārņemts no cita ziņu sniedzēja.  Ja ir pieņemts lēmums par ziņu sniedzēja likvidācijas uzsākšanu vai darbības izbeigšanu, ziņu sniedzējs sniedz ziņas reģistram līdz ziņu sniedzēja likvidācijas procesa pabeigšanai, tajā skaitā sniedzot informāciju par kontu slēgšanu likvidācijas procesā. Valsts ieņēmumu dienests pēc pieciem gadiem pēc ziņu sniedzēja likvidācijas pabeigšanas dzēš reģistrā iekļautās ziņas par likvidētā ziņu sniedzēja atvērtajiem kontiem.  Kontu reģistra lietotāji – Noziedzīgi iegūtu līdzekļu legalizācijas novēršanas dienests, operatīvās darbības subjekti, izmeklēšanas iestādes, Finanšu un kapitāla tirgus komisija, Valsts ieņēmumu dienests, tiesas, prokuratūra, Korupcijas novēršanas un apkarošanas birojs, zvērināti tiesu izpildītāji, zvērināti notāri – pieprasa un saņem ziņas no kontu reģistra tiešsaistes režīmā, izmantojot tīmekļa pakalpes (WEB servisu), ievērojot XML shēmas struktūru.  Kontu reģistra lietotāji – Latvijas Banka un bāriņtiesas –pieprasa un saņem ziņas no kontu reģistra tiešsaistes režīmā, izmantojot Valsts ieņēmumu dienesta elektroniskās deklarēšanas sistēmu.  Atbilstoši Kontu reģistra likuma 5.panta ceturtajā daļā noteiktajam, ziņu sniedzējs ziņas iekļaušanai kontu reģistrā sniedz elektroniski, izmantojot Valsts reģionālās attīstības aģentūras pārziņā esošā valsts informācijas sistēmu savietotāja datu izplatīšanas tīklu, ne retāk kā reizi divās darbdienās. Lai izpildītu ziņu sniedzēja tiesisko pienākumu ziņu sniegšanas termiņa ievērošanai gadījumos, kad valsts informācijas sistēmu savietotāja datu izplatīšanas tīklam izveidojas tehniski darbības pārtraukumi, Valsts reģionālās attīstības aģentūra sniedz paziņojumus kontu reģistra ziņu sniedzējiem un kontu reģistra lietotājiem, uz to iepriekš Valsts reģionālās attīstības aģentūrai paziņotajām elektroniskā pasta adresēm gan par valsts informācijas sistēmu savietotāja datu izplatīšanas tīkla darbības pārtraukuma sākumu, gan par šī pārtraukuma beigām. Attiecīgi ziņu sniedzējs atjauno ziņu sniegšanu divu dienu laikā pēc paziņotā sistēmas darbības pārtraukuma beigām. Šobrīd paziņojumu sniegšanas kārtība ir iekļauta 2016.gada 14.jūnija Ministru kabineta noteikumu “Valsts informācijas sistēmu savietotāja noteikumi” 45.punktā, un papildus tam, kontu reģistra ziņu sniedzējiem un informācijas lietotājiem tiks sniegta informācija par valsts informācijas sistēmu savietotāja datu izplatīšanas tīkla darbības pārtraukuma beigām.  Lai izpildītu Kontu reģistra likuma 3.panta ceturtajā daļā noteiktos pienākumus, Valsts ieņēmumu dienests kā kontu reģistra pārzinis veiks šādas darbības.  Valsts ieņēmumu dienests Fizisko personu datu aizsardzības likuma izpratnē posmā  līdz informācijas sniegšanai kontu reģistra lietotājiem ir uzskatāms par datu pārzini, tam būs pienākums sniegt informāciju no kontu reģistra, un Valsts ieņēmumu dienests būs atbildīgs par datu apstrādi šai posmā, savukārt kontu reģistra lietotājs ir uzskatāms par datu pārzini no brīža, kad pieprasījums ir nosūtīts Valsts ieņēmumu dienestam, un no brīža, kad Valsts ieņēmumu dienests ir sniedzis informāciju kontu reģistra lietotājam, un šai posmā būs atbildīgs par personu datu apstrādes atbilstību Fizisko personu datu aizsardzības likumam.  Kontu reģistra lietotāju pieprasījumu pamatotības pārbaudi, tas ir, vai pieprasītā informācija ir nepieciešama, lai sasniegtu Kontu reģistra likumā uzskaitītos Kontu reģistra lietotāja mērķus, kuru sasniegšanai būtu nepieciešama informācija no kontu reģistra, pārbaudi veic kontu reģistra lietotājs, ziņu pieprasīšanas laikā apliecinot pieprasījuma atbilstību Kontu reģistra likumā noteiktajam mērķim. Savukārt Valsts ieņēmumu dienests sniegs informāciju atbilstoši pieprasījumam un tajā norādītajā apmērā, kā arī pirms informācijas sniegšanas pārbaudīs, ka informācijas pieprasījumā ir norādīts Kontu reģistra likumā noteiktais lietotāja mērķis informācijas pieprasīšanai. Savukārt Kontu reģistra lietotājam būs pienākums pārbaudīt pieprasītās informācijas pamatotības atbilstību Kontu reģistra likumā norādīto mērķu sasniegšanai.  Valsts ieņēmumu dienests kā kontu reģistra pārzinis un turētājs saglabās informāciju par ziņu pieprasīšanu un  saņemšanu no kontu reģistra. Sistēmā tiks saglabāta vismaz šāda informācija par pieprasījumu: kontu reģistra lietotāja reģistrācijas numurs, personas, kura rīkojas reģistra lietotāja uzdevumā, personas kods, personas, par kuru tiek veikts pieprasījums, personas kods vai reģistrācijas numurs, pieprasījuma datums un laiks. Tādējādi fiziskā persona varēs pieprasīt Valsts ieņēmumu dienestam un saņemt informāciju par no kontu reģistra veiktajiem pieprasījumiem, izņemot gadījumus, kad šīs informācijas izpaušana fiziskai personai ir aizliegta ar normatīvajiem aktiem, Valsts ieņēmumu dienests sniegs atbilstoši Fizisko personu datu aizsardzības likumā nostiprinātajam regulējumam tikai informāciju par to, kurš no kontu reģistra likumā nostiprinātajiem kontu reģistra lietotājiem ir pieprasījis informāciju par fizisko personu, savukārt, personas datu apstrādes mērķi un tiesisko pamatu informāciju būs jāsniedz kontu reģistra lietotājiem, izņemot gadījumus, kad šīs informācijas izpaušana fiziskajai personai ir aizliegta ar normatīvajiem aktiem, jo kontu reģistra lietotājs Fizisko personu datu aizsardzības likuma izpratnē posmā no informācijas saņemšanas no kontu reģistra ir uzskatāms par datu pārzini, kuram apstrādes mērķis ir noteikts likumā, un kurš atbild par personas datu apstrādi, tajā skaitā, kontu reģistra lietotājs nodrošina, ka saņemtajai informācijai var piekļūt tikai darbinieki, kuru kompetencē ir šīs informācijas saņemšana, nodošana vai cita veida apstrāde un, ka saņemtās informācijas apstrādes laikā tiks nodrošināta tās konfidencialitāte un tā tiks izmantota tikai tam mērķim, kas tika norādīts pieprasot informāciju no Konta reģistra.  Izvērtējot Kontu reģistra likumā minētos kontu reģistra datu apstrādes mērķus, pirmsšķietami var secināt, ka kontu reģistra vēsturiskie ieraksti par kontu reģistrā iekļautajiem datiem nav nepieciešami tādiem kontu reģistra lietotājiem kā zvērināti tiesu izpildītāji, zvērināti notāri, bāriņtiesas, jo darbību veikšanai, kas jāveic saistībā ar šo lietotāju datu apstrādes mērķiem ir nepieciešama aktuāla informācija par fiziskas vai juridiskas personas kontu.  Valsts ieņēmumu dienesta kā kontu reģistra lietotāja saņemamo ziņu apjomā nepieciešams iekļaut informāciju par nerezidentiem un to kontiem šādu apstākļu dēļ.  Saskaņā ar Padomes Direktīvu 2010/24/ES (2010.gada 16.marts)  par savstarpēju palīdzību prasījumu piedziņā saistībā ar noteiktiem maksājumiem, nodokļiem, un citiem pasākumiem 1.pantā noteikto, dalībvalstis sniedz palīdzību piedziņā dalībvalstī saistībā ar jebkuriem 2.pantā minētajiem prasījumiem, kas radušies citā dalībvalstī.  Tāpat saskaņā ar Padomes Direktīvas 2010/24/ES (2010.gada 16.marts)  par savstarpēju palīdzību prasījumu piedziņā saistībā ar noteiktiem maksājumiem, nodokļiem, un citiem pasākumiem 13.panta pirmajā daļā noteikto, veicot piedziņu pieprasījuma saņēmējā dalībvalstī, jebkuru prasījumu, saistībā ar kuru ir iesniegts piedziņas pieprasījums, apstrādā tā it kā tas būtu pieprasījuma saņēmējas dalībvalsts prasījums, ja vien šajā direktīvā nav noteikts citādi.  Līdz ar to Valsts ieņēmumu dienests, saņemot piedziņas pieprasījumu, veic visas noteiktās piedziņas darbības, lai tiktu piedzīts iesniedzējai dalībvalstij par labu nodokļu prasījums, kā tas ir noteikts likumā “Par nodokļiem un nodevām” 26.pantā, cita starpā, nosūtot inkasācijas uzdevumu naudas līdzekļu norakstīšanai no konta kredītiestādē. Viens no apstākļiem, kāpēc tiek nosūtīts palīdzības pieprasījums piedziņā uz kādu noteiktu dalībvalsti, ir informācija, ka šajā dalībvalstī ir reģistrēts konts parādniekam, līdz ar to ir būtiski Valsts ieņēmumu dienestam saņemt informāciju kā līdz šim arī par nerezidentiem reģistrētajiem kontiem kredītiestādēs, jo tādējādi Valsts ieņēmumu dienestam ir iespējams izpildīt uzlikto pienākumu – piedzīt kādai dalībvalstij par labu nodokļu prasījumu. Papildus iepriekš minētajam, Valsts ieņēmumu dienestam nepieciešams pārliecināties par aktuālu un korektu informāciju par nerezidenta (fiziskas vai juridiskas personas) kontu, veicot nodokļu pārmaksu atmaksu.  Zvērinātiem tiesu izpildītājiem kā kontu reģistra tiesas un citu institūciju nolēmumu  izpildes procesa ietvaros lietotāja saņemamo ziņu apjomā nepieciešams iekļaut informāciju par nerezidentiem un to kontiem šādu apstākļu dēļ.  Saskaņā ar Civilprocesa likuma 549. panta otrajā daļā noteikto, tiesu izpildītajam jāpieņem izpildei izpildu dokuments, ja parādnieka dzīvesvieta (juridiskajām personām — juridiskā adrese), mantas atrašanās vieta vai darbavieta ir tiesu izpildītāja amata vietai noteiktajās robežās (iecirknī).  Līdz ar to, ja parādniekam, kura pastāvīgā dzīvesvieta ir ārvalstī, Latvijā atrodas manta, zvērinātam tiesu izpildītājam ir pamats pieņemt izpildei izpildu dokumentu un veikt izpildu darbības Civilprocesa likuma kārtībā (piemēram, gadījumā, ja parādnieks – Latvijas Republikas  pilsonis - pārcēlies uz pastāvīgu dzīvi ārvalstī un uzsācis tur darba gaitas, taču Latvijā atrodas uz tā vārda reģistrēts nekustamais īpašums). Tāpat gadījumos, kad piedzinējam nav zināma parādnieka deklarētā dzīvesvieta ne Latvijā, ne ārvalstīs izpildu procesa iniciēšanas brīdī, izpildu dokumenta piekritība tiek noteikta pēc parādnieka pēdējās zināmās dzīvesvietas, parasti – izpildu dokumentā norādītā parādnieka dzīvesvietas. Saskaņā ar Civilprocesa likuma 546.panta otro daļu izpildu dokumentu var iesniegt piespiedu izpildei 10 gadu laikā no tiesas vai  tiesneša nolēmuma spēkā stāšanās dienas (saskaņā ar Administratīvā procesa likuma 360.1 pantu administratīvais akts, izņemot šā panta otrajā daļā noteiktos gadījumus, nav izpildāms, ja no tā labprātīgas izpildes termiņa beigām pagājuši vairāk nekā pieci gadi). Izpildes uzsākšanai likumā noteiktais noilguma termiņš ir nozīmīgs laika periods, kura ietvaros var mainīties gan parādnieka dzīvesvieta un peļņas gūšanas vieta, gan mantiskais stāvoklis un attiecīgi – sprieduma izpildes vieta.  Saskaņā ar Civilprocesa likuma 567. panta pirmo daļu piedzinējs, iesniedzot izpildu dokumentu izpildei, norāda piespiedu izpildes līdzekli. Tādējādi piedzinējam, vēršoties pie zvērināta tiesu izpildītāja, ir tiesības izvēlēties jebkuru (vienu vai vairākus) no Civilprocesa likuma 557. pantā norādītajiem nolēmuma piespiedu izpildes līdzekļiem, kuru tas, izvērtējot piedzenamās summas apmēru un savas finansiālās iespējas, ir atzinis par konkrētajā gadījumā atbilstošāko un samērīgāko. Savukārt šis piedzinēja norādījums zvērinātam tiesu izpildītājam ir saistošs un visas tālākās normatīvajos aktos noteiktās amata darbības zvērināts tiesu izpildītājs veic izvēlētā piespiedu izpildes līdzekļa ietvaros. Zvērinātam tiesu izpildītājam izpildes procesa nodrošināšanas ietvaros ir pamats no valsts informācijas sistēmām un trešajām personām, tai skaitā, kredītiestādēm, pieprasīt tāda satura informāciju par parādnieku un tā mantisko stāvokli, kas nepieciešama, lai nodrošinātu konkrētajā gadījumā izvēlētā piespiedu izpildes līdzekļa piemērošanu. Spriedumu izpildi regulējošās normas neparedz atšķirības kārtībā, kādā īstenojama piedziņa pret parādnieku rezidentu un parādnieku nerezidentu, ja vien parāda piedziņu ir pamats īstenot Latvijā. Līdz ar to zvērinātu tiesu izpildītāju darbību regulējošie normatīvie akti nenosaka un nevar noteikt konkrētu apjomu informācijai, kāds nepieciešams tiesu izpildītājiem izpildu darbību veikšanai no citām informācijas sistēmām (reģistriem).  Zvērinātiem tiesu izpildītājiem un zvērinātiem notāriem kā kontu reģistra lietotājiem mantojuma lietu ietvaros lietotāja saņemamo ziņu apjomā nepieciešams iekļaut informāciju par nerezidentiem un to kontiem šādu apstākļu dēļ.  Zvērinātiem notāriem ir nepieciešama informācija no Kontu reģistra arī par fiziskām personām, kas ir Latvijas Republikas nerezidenti. Tas var būt nepieciešams pārrobežu mantojuma lietās, ja pie Latvijas Republikas zvērināta notāra tiek kārtota Latvijas Republikas nerezidenta mantojuma lieta. Saskaņā ar Notariāta likuma 324.2 pantu zvērinātam notāram ir piekritība vest pārrobežu mantojuma lietu cita starp, ja mantojuma atstājēja, tai skaitā, Latvijas Republikas nerezidenta, pēdējā dzīvesvieta bija Latvijā vai arī mantojamās mantas vai tās galvenās daļas atrašanās vieta ir Latvijā.  Tā kā pārrobežu mantojuma lietā var būt nepieciešamība veikt mantojuma inventāra saraksta sastādīšanu vai nodrošināt mantojuma apsardzību, zvērinātiem tiesu izpildītājiem atbilstoši veicamajām funkcijām ir būtiski paredzēt tiesības saņemt aktuālo informāciju par fizisku personu – Latvijas Republikas nerezidentu - kontu esību arī mantojuma apsardzības lietās (pienākums veikt šādu amata darbību noteikts Tiesu izpildītāju likuma 73.panta ceturtajā daļā)un lietās par mantojuma inventāra saraksta sastādīšanu (pienākums veikt šādu amata darbību noteikts Tiesu izpildītāju likuma 74.panta pirmās daļas 3.punktā, Civillikuma 709.pantā, Notariāta likuma 308.pantā). Turklāt arī šāda pārrobežu mantojuma lieta var tikt izbeigta, mantojamo mantu atzīstot par bezmantinieku mantu un saskaņā ar Civillikuma 416.pantu piekrītošu valstij, ja sludinājumā par mantojuma atklāšanos noteiktajā termiņā neviens mantinieks nepiesakās. Šādā gadījumā saskaņā ar Tiesu izpildītāju likuma 73. panta trešo daļu lietu par bezmantinieku mantu ved zvērināts tiesu izpildītājs.  Bāriņtiesām kā kontu reģistra lietotājiem mantojuma lietu ietvaros lietotāja saņemamo ziņu apjomā nepieciešams iekļaut informāciju par nerezidentiem – fiziskām personām un to kontiem šādu apstākļu dēļ.  Saskaņā ar Bāriņtiesu likuma 5. panta otro daļu Tieslietu ministrija sniedz bāriņtiesām metodisko palīdzību minētā likuma [VII nodaļā](http://likumi.lv/doc.php?id=139369#n7) (Apliecinājuma izdarīšana un citu uzdevumu pildīšana) un [VIII nodaļā](http://likumi.lv/doc.php?id=139369#n8) (Palīdzība mantojuma lietu kārtošanā un mantojuma apsardzība) noteikto uzdevumu izpildē. Saskaņā ar Ministru kabineta 2003. gada 29. aprīļa noteikumu Nr. 243 "Tieslietu ministrijas nolikums" 5.2.3. apakšpunktu Tieslietu ministrija metodiski vada bāriņtiesu darbu notariālo funkciju izpildē, kas izpaužas, sniedzot bāriņtiesām konsultatīvo palīdzību mantojuma lietu kārtošanā, mantojuma apsardzībā, apliecinājuma izdarīšanā un citu ar apliecinājumu izdarīšanu saistītu uzdevumu veikšanā. Bāriņtiesa ir novada, pilsētas vai pagasta pašvaldības izveidota aizbildnības un aizgādnības iestāde. Pagastos un tajās pilsētās, kurās nav zvērināta notāra, kā arī novados, izņemot administratīvā centra pilsētu, ja tajā ir zvērināts notārs, bāriņtiesa [Civillikumā](http://pro.nais.lv/naiser/text.cfm?Ref=0103012006062232785&Req=0103012006062232785&Key=0101011937012832775&Hash=) paredzētajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likumā noteiktos uzdevumus. Saskaņā ar Bāriņtiesu likuma 81. pantu bāriņtiesa sniedz palīdzību mantiniekam, ja mantinieks grib izlietot inventāra tiesību (sastādīt mantojuma sarakstu) un tiesa vai notārs mantojuma saraksta sastādīšanu uzdevis bāriņtiesai (Civillikuma [709. pants](http://pro.nais.lv/naiser/text.cfm?Ref=0103012006062232785&Req=0103012006062232785&Key=0101011937012832771&Hash=5" \l "5" \o "Civillikums OTRĀ DAĻA Mantojuma tiesības" \t "_top)). Līdz ar to bāriņtiesai atbilstoši veicamajām funkcijām ir būtiski saņemt aktuālo informāciju par personu kontu esību mantojuma inventāra saraksta sastādīšanai.  Latvijā ir noteiktas šādas izmeklēšanas iestādes, kas noteiktas Kriminālprocesa likuma 386.pantā:  1) Valsts policija;  2) Drošības policija;  3) Finanšu policija;  4) Militārā policija;  5) Ieslodzījuma vietu pārvalde;  6) Korupcijas novēršanas un apkarošanas birojs;  7) muitas iestādes;  8) Valsts robežsardze;  9) tālbraucienos esošu jūras kuģu kapteiņi;  10) ārvalsts teritorijā esošas Latvijas Nacionālo bruņoto spēku vienības komandieris;  11) Iekšējās drošības birojs.  Papildus minams, ka normatīvajos aktos ir noteiktas šādi operatīvās darbības subjekti:  1) Valsts drošības iestādes (Satversmes aizsardzības birojs, Militārās izlūkošanas un drošības dienests, Drošības policija)  (Valsts drošības iestāžu likuma 2.pants); 2) Iekšējās drošības birojs (Iekšējā drošības biroja likuma 2.panta 3 daļa);  3) Policija (Drošības policija un Valsts policija) (lai atklātu, pārtrauktu un novērstu noziedzīgus nodarījumus, konstatētu un meklētu personas, kuras tos izdarījušas vai kuras slēpjas no izmeklēšanas un tiesas, izvairās no kriminālsoda izciešanas vai ir bezvēsts prombūtnē, kā arī lai konstatētu cilvēku personību un identificētu līķus) (saskaņā ar likuma „Par policiju” 10.panta pirmās daļas 4) punktu);  4) Valsts robežsardze (lai novērstu un atklātu noziedzīgus nodarījumus un citus likumpārkāpumus) (Robežsardzes likuma 15.panta pirmās daļas 8) punkts., kā arī 15.panta ceturtā daļa);  5) Militārā policija (lai nodrošinātu likumību, Nacionālo bruņoto spēku regulāro spēku sastāvā) (Nacionālo bruņoto spēku likuma 3.panta piektā daļa;  6) speciāli pilnvaroti muitas iestāžu ierēdņi (darbinieki) (lai atklātu un novērstu noziedzīgus nodarījumus muitas iestāžu kompetencē) (likuma „Par Valsts ieņēmumu dienestu” 13.panta septītā daļa);  7) Valsts ieņēmumu dienesta Finanšu policija (lai atklātu un novērstu noziedzīgus nodarījumus valsts ieņēmumu jomā, kā arī Valsts ieņēmumu dienesta ierēdņu un darbinieku darbībā) (likuma „Par Valsts ieņēmumu dienestu” 14.panta 1) un 2) punkts);  8) Korupcijas novēršanas un apkarošanas birojs (lai atklātu noziedzīgos nodarījumus valsts institūciju dienestā, ja tie ir saistīti ar korupciju; lai atklātu noziedzīgos nodarījumus, ja tie saistīti ar politisko organizāciju (partiju) un to apvienību finansēšanas noteikumu pārkāpumu un ja saskaņā ar likumu tie nav valsts drošības iestāžu kompetencē)  (Korupcijas novēršanas un apkarošanas biroja likuma 2.panta 3.daļa; 8.panta pirmās daļas 2) punkts; 9.panta 3) punkts);  9) Ieslodzījuma vietu pārvalde (Ieslodzījuma vietu pārvaldes likuma 2.panta ceturtā daļa).  Minētajiem operatīvās darbības subjektiem un izmeklēšanas iestādēm kontu reģistra ziņas Kontu reģistra likumā noteiktajiem mērķiem ir pieejamas Ministru kabineta noteikumu projekta noteiktajā apjomā.  Kopumā indikatīvais kontu reģistra unikālo datu pieprasījumu skaits, kurus pieprasīs kontu reģistra lietotāji, būs robežās no 600 000 līdz 1 000 000. |
| 3. | Projekta izstrādē iesaistītās institūcijas | Finanšu ministrija, Noziedzīgi iegūtu līdzekļu legalizēšanas novēršanas dienests, Finanšu un kapitāla tirgus komisija, Valsts ieņēmumu dienests, Latvijas Banka. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kredītiestādes, krājaizdevu sabiedrības, maksājumu pakalpojumu sniedzēji. |
| 2. | Tiesiskā regulējuma ietekme uz tautsaimniecību un administratīvo slogu | Nav iespējams noteikt. |
| 3. | Administratīvo izmaksu monetārs novērtējums | Nav iespējams noteikt. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Grozījumi Ministru kabineta noteikumu projektā, nosakot kārtību ziņu sniegšanai kontu reģistram un ziņu saņemšanai no kontu reģistra par patieso labuma guvēju, virzāmi vienlaicīgi ar likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”, kas pārņem Eiropas Padomes un Parlamenta 2015.gada 20.maija direktīvas ES 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes direktīvu 2005/60/EK un 2006/70/EK prasību ieviešanu nacionālajos normatīvajos aktos, jo šajā direktīvā ir noteiktas detalizētas un jaunas prasības attiecībā uz patieso labuma guvēju noskaidrošanu juridiskajiem veidojumiem. Vienlaicīgi tiks sagatavoti arī grozījumi Kredītiestāžu likumā un likumā “Par nodokļiem un nodevām”, lai pagarinātu informācijas sniegšanas termiņu Valsts ieņēmumu dienestam saskaņā ar 2007.gada 26.jūnija Ministru kabineta noteikumos Nr. 421 “Kārtība, kādā Valsts ieņēmumu dienestam sniedzama informācija par juridisko personu - Latvijas Republikas rezidentu un nerezidentu pastāvīgo pārstāvniecību Latvijā - pieprasījuma noguldījuma kontiem” noteikto kārtību. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu sniegta saskaņošanas sanāksmēs, kas notika 2017.gada 24. un 28.februārī, kā arī 2017.gada 3.martā, ar Latvijas Komercbanku asociāciju, Maksājumu pakalpojumu sniedzēju un elektroniskās naudas iestāžu asociāciju, Latvijas Krājaizdevu apvienību un Latvijas Kooperatīvo Krājaizdevu sabiedrību savienību. Latvijas Komercbanku asociācija iebilst pret Kontu reģistra likumā norādīto koncepciju informācijas iegūšanai no kredītiestādēm par patiesajiem labuma guvējiem, kas ir kredītiestāžu padziļinātās klientu izpētes rezultāts, kā risinājumu par patieso labuma guvēju rezidentiem- juridiskajām personām- norādot automātisku informācijas iegūšanu no Uzņēmumu reģistra sistēmas.  Papildus Latvijas Komercbanku asociācija norādīja, ka ar Eiropas Padomes un Parlamenta 2015.gada 20.maija direktīvas ES 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes direktīvu 2005/60/EK un 2006/70/EK prasību ieviešanu nacionālajos normatīvajos aktos, veicot grozījumus Noziedzīgi iegūtu līdzekļu legalizācijas un terorisma finansēšanas novēršanas likumā, tiks paredzētas jaunas un būtiskas izmaiņas patieso labuma guvēju noskaidrošanas kārtībā, parādoties jauniem subjektiem, attiecībā uz kuriem šī noskaidrošana jāveic, tādēļ kredītiestādēm ir jādod pietiekams laiks, lai šīs izmaiņas ieviestu un uzsāktu ziņošanu. Tādēļ Ministru kabineta noteikumu projektā ir paredzēts, ka ziņošanas kārtība par patiesajiem labuma guvējiem tiks iestrādāta, veicot šī Ministru kabineta noteikumu projekta grozījumus vienlaicīgi ar likumprojektu, kas paredz Eiropas Padomes un Parlamenta 2015.gada 20.maija direktīvas ES 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes direktīvu 2005/60/EK un 2006/70/EK prasību ieviešanu nacionālajos normatīvajos aktos, iesniegt izskatīšanai Ministru kabinetā ne vēlāk kā līdz 2017.gada 1.jūlijam.  Papildus, nevalstiskās organizācijas, kas piedalījās normatīvā akta projekta saskaņošanā, un kuras pārstāv ziņu sniedzējus, norāda, ka varētu būt apgrūtinoši izstrādāt un ieviest tehniskos risinājumus, lai nodrošinātu ziņu sniegšanu Kontu reģistra likumā norādītajos termiņos. |
| 2. | Sabiedrības līdzdalība projekta izstrādē | Projekta izstrādē notikušas konsultācijas ar Latvijas Komercbanku asociāciju, Latvijas Maksājumu pakalpojumu un elektroniskās naudas iestāžu asociāciju, Krājaizdevu apvienību, Latvijas Kooperatīvo Krājaizdevu sabiedrību savienību. |
| 3. | Sabiedrības līdzdalības rezultāti | Plānots Ministru kabineta noteikumu projekta grozījumus iesniegt izskatīšanai Ministru kabinetā vienlaicīgi ar likumprojektu, kas paredz Eiropas Padomes un Parlamenta 2015.gada 20.maija direktīvas ES 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes direktīvu 2005/60/EK un 2006/70/EK prasību ieviešanu nacionālajos normatīvajos aktos. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmu dienests, Valsts policija, Ģenerālprokuratūra, Korupcijas novēršanas un apkarošanas birojs, Noziedzīgi iegūtu līdzekļu legalizācijas novēršanas dienests, Finanšu un kapitāla tirgus komisija, Latvijas Banka, zvērināti tiesu izpildītāji, zvērināti notāri, tiesas, operatīvās darbības subjekti un izmeklēšanas iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar projektu netiek paredzēta jaunu institūciju izveide, esošo institūciju reorganizācija vai likvidācija. Esošo valsts pārvaldes funkciju izpilde, piekļūstot kontu reģistra elektroniskai informācijai, tiks efektivizēta. Tiks novērsta informācijas apmaiņa rakstiski (papīra formātā), kā arī palielināts informācijas aprites ātrums starp kontu reģistra ziņu sniedzējiem un kontu reģistra lietotājiem. |
| 3. | Cita informācija | Nav. |

Finanšu ministre D.Reizniece-Ozola

Dina.Buse, tālr. 67095535

e-pasts: Dina.Buse@fm.gov.lv